U-I-381/06
Natisni
Opravilna št.:
U-I-381/06
Datum odločitve:
29. 5. 2008
ECLI:
ECLI:SI:USRS:2008:U.I.381.06
Akt:
Zakon o Kmetijsko gozdarski zbornici Slovenije (Uradni list RS, št. 41/99, 25/05, 69/04 – ur. p. b. in 26/08) (ZKGZ), 8. in 22. čl.
Izrek:
Pobuda za začetek postopka za oceno ustavnosti 8. in 22. člena Zakona o Kmetijsko gozdarski zbornici Slovenije (Uradni list RS, št. 41/99, 25/05, 69/04 – ur. p. b. in 26/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.5.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena - Ker je bilo o zadevi že odločeno, pa ni novih argumentov.
1.4.13 - Ustavno sodstvo - Postopek - Ponovna obravnava.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Boris Leopold Kurent, Ljubljana
Datum vloge:
27. 9. 2006
Vrsta odločitve:
sklep
Vrsta rešitve:
zavrženje
Dokument:
US28125
Dokument v PDF obliki:
U-I-381-06.pdf
81 KB
Prenesite datoteko
U-I-381/06-7
29. 5. 2008
SKLEP
Ustavno sodišče je v postopku za preizkus pobude Borisa Leopolda Kurenta, Ljubljana, na seji 29. maja 2008
sklenilo:
Pobuda za začetek postopka za oceno ustavnosti 8. in 22. člena Zakona o Kmetijsko gozdarski zbornici Slovenije (Uradni list RS, št. 41/99, 25/05, 69/04 – ur. p. b. in 26/08) se zavrže.
Obrazložitev
1. Pobudnik izpodbija 8. in 22. člen Zakona o Kmetijsko gozdarski zbornici (v nadaljevanju ZKGZ), ki predpisujeta obvezno članstvo in obvezno plačevanje zborničnega prispevka. Meni, da sta v neskladju z drugim odstavkom 14. člena, s tretjim odstavkom 15. člena, z 19., s 34., s 35. in z 42. členom Ustave ter z 11. členom Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – EKČP). Svoj pravni interes utemeljuje z navedbo, da je obvezni član Kmetijsko gozdarske zbornice Slovenije (v nadaljevanju KGZS) in zavezanec za plačilo zborničnega prispevka.
2. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 25. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, posega v njegove pravice, pravne interese oziroma v njegov pravni položaj. V primerih, ko izpodbijani predpis ne učinkuje neposredno, se pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-251/07 z dne 10. 1. 2008, Uradni list RS, št. 6/08).
3. Pobudnik utemeljuje svoj pravni interes z odločbo o odmeri zborničnega prispevka za leto 2005. Zoper odločbo pobudnik lahko vloži pravna sredstva. Glede na to, da pobudnik ni izkazal, da je pravna sredstva izčrpal, ni podan pravni interes za presojo izpodbijanih predpisov. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik